Gabriel Heinze

Gabriel Iván Heinze (s. 19. huhtikuuta 1978 Crespo, Argentiina) on argentiinalainen jalkapallovalmentaja ja entinen jalkapalloilija, joka pelasi puolustajana. Heinäkuusta 2025 lähtien hän on toiminut Arsenalin apuvalmentajana.
Heinze pelasi kotimaansa lisäksi Espanjassa, Portugalissa, Ranskassa, Englannissa ja Italiassa. Heinze tunnettiin kovasta ja periksiantamattomasta pelityylistään. Hänen lempinimensä on Gringo ().
Ura pelaajana.
Seurajoukkue.
Kotimaassaan Heinze edusti Newell’s Old Boysia. Hänen ensimmäinen seuransa Euroopassa oli espanjalainen Real Valladolid, jossa hän ei kuitenkaan saanut ensimmäisellä kaudellaan 1997–1998 lainkaan peliaikaa. Hänet lainattiin portugalilaiseen Sportingiin, jossa pelatun kauden jälkeen hän palasi kahdeksi kaudeksi Valladolidiin. Vuonna 2001 Heinze siirtyi ranskalaiseen Paris Saint-Germainiin, jossa hän pelasi kolmen kauden aikana lähes 100 liigaottelua. Vuonna 2004 hän voitti joukkueen kanssa Ranskan cupin.
Vuodet 2004–2007 Heinze edusti englantilaista Manchester Unitedia, johon siirtyi 6,9 miljoonalla punnalla PSG:stä vuonna 2004. Hänet valittiin kannattajien äänestyksessä Manchester Unitedin vuoden pelaajaksi kaudella 2004–2005. Suurimman osan kaudesta 2005–2006 Heinze oli sivussa vakavan polvivamman vuoksi, minkä seurauksena United hankki kesällä 2006 Patrice Evran, joka lopulta syrjäytti hänet joukkueen vasempana puolustajana. Kaudella 2006–2007 Heinze pelasi joitain otteluita myös keskuspuolustajana Unitedin voittaessa Valioliigan ja yltäessä Mestarien liigan välieriin.
Elokuussa 2007 Heinze siirtyi 12 miljoonalla eurolla Real Madridiin, jonka kanssa hän teki nelivuotisen sopimuksen. Ensimmäisellä kaudellaan Madridissa Heinze saavutti Espanjan supercupin ja Primera Divisiónin mestaruuden. Kesällä 2009 hän siirtyi Marseilleen.
Heinäkuussa 2011 Heinze siirtyi italialaisseura AS Romaan yksivuotisella sopimuksella. Kaudella 2011–2012 hän pelasi Romassa 30 Serie A:n ottelua sekä kaksi Italian cupin ottelua.
Elokuussa 2012 Heinze palasi kasvattajaseuraansa Newell’s Old Boysiin. Hän pelasi kahden kauden aikana Newell’sissä 54 Argentiinan Primera Divisiónin ottelua sekä 14 Copa Libertadoresin ottelua. Heinze lopetti pelaajauransa kauden 2013–2014 jälkeen.
Maajoukkue.
Ensiesiintymisensä Argentiinan maajoukkueessa Heinze teki 30. huhtikuuta 2003 ystävyysottelussa Libyaa vastaan. Hän edusti maataan MM-kilpailuissa 2006 ja 2010, Copa Américassa 2004 ja 2007 sekä Maanosaliittojen cupissa 2005. Hän pelasi kaikkiaan 72 maaottelua ja teki niissä kolme maalia.
Vuonna 2004 Heinze kuului olympiakultaa voittaneeseen Argentiinan olympiajoukkueeseen.
Ura valmentajana.
Kesäkuussa 2015 Heinze nimitettiin argentiinalaisseura Godoy Cruzin päävalmentajaksi. Hänet erotettiin tehtävästään syyskuussa 2015 heikkojen tulosten vuoksi. Erottamisen aikaan Godoy Cruz oli Argentiinan Primera Divisiónissa sijalla 25.
Kesäkuussa 2016 Heinzestä tuli Argentinos Juniorsin päävalmentaja. Argentinos Juniors voitti hänen alaisuudessaan Primera B Nacionalin kaudella 2016–2017 ja nousi takaisin Primera Divisióniin. Kauden jälkeen hän jätti tehtävänsä.
Joulukuussa 2017 Heinze nimitettiin Vélez Sarsfieldin päävalmentajaksi. Maaliskuussa 2020 hän jätti tehtävänsä.
Joulukuussa 2020 Heinzestä tuli MLS-seura Atlanta Unitedin päävalmentaja. Hän allekirjoitti Atlanta Unitedin kanssa kaksivuotisen sopimuksen. Hänet erotettiin tehtävästään heinäkuussa 2021, kun Atlanta oli voittanut hänen alaisuudessaan pelaamistaan 13 ottelusta vain kaksi.
Lokakuussa 2022 Heinze aloitti kasvattajaseuransa Newell’s Old Boysin päävalmentajana. Hän jätti seuran kauden 2023 jälkeen.
Heinäkuussa 2025 Heinzestä tuli englantilaisseura Arsenalin apuvalmentaja.